b'\n_START_ARTICLE_\nLietaus vandens naudojimo sistema\n_START_SECTION_\nLietaus vandens panaudojimas\n_START_PARAGRAPH_\nKasdien vanduo naudojamas \xc4\xafvairiems tikslams. Akivaizdu, kad didel\xc4\x99 dal\xc4\xaf \xc5\xa1i\xc5\xb3 poreiki\xc5\xb3 gali patenkinti ir vanduo, neturintis tikr\xc5\xb3 higieni\xc5\xa1kumo garantij\xc5\xb3. Lietaus vandeniu galima padengti apie pus\xc4\x99 viso poreikio. Vandentiekio vanduo yra naudojamas tualeto bakelio papildymui ir skalbimo ma\xc5\xa1inai. \xc5\xa0ie daug vandens suvartojantys prietaisai nereikalauja geriamo vandens kokyb\xc4\x97s. \xc4\x8cia gali puikiai pasitarnauti ir nemokamas lietaus vanduo, taip pat lietaus vanduo gali b\xc5\xabti naudojamas vejos ir dekoratyvini\xc5\xb3 augal\xc5\xb3 laistymui. Neu\xc5\xbeter\xc5\xa1tas kalk\xc4\x97mis lietaus vanduo turi daug prana\xc5\xa1um\xc5\xb3 prie\xc5\xa1 kietesn\xc4\xaf vandentiekio vanden\xc4\xaf. Naudojant mink\xc5\xa1t\xc4\x85 lietaus vanden\xc4\xaf taupomos ir skalbimo priemones, nes nereikia nei mink\xc5\xa1tikli\xc5\xb3, nei nukalkinimo priemoni\xc5\xb3.\n_START_SECTION_\nVeikimo principas\n_START_PARAGRAPH_\nSistemos veikimas labai paprastas. Lietaus vanduo lietvamzd\xc5\xbeiais ir po\xc5\xbeeminiais vamzdynais per \xc5\xa1achtoje sumontuot\xc4\x85 tinklelin\xc4\xaf filtr\xc4\x85 ir nuraminimo ind\xc4\x85 patenka \xc4\xaf po\xc5\xbeemin\xc4\x99 talpykl\xc4\x85. Tinklelinis filtras i\xc5\xa1valo vanden\xc4\xaf nuo lap\xc5\xb3 ir kit\xc5\xb3 ne\xc5\xa1varum\xc5\xb3. Siurblys su integruotu sl\xc4\x97gio davikliu \xc4\xafsijungia automati\xc5\xa1kai kiekvien\xc4\x85 kart\xc4\x85, kai atsukama vandens pa\xc4\x97mimo sklend\xc4\x97. Lygio daviklis seka vandens lyg\xc4\xaf talpykloje. Nesant pakankamai lietaus vandens, valdiklis atidaro elektrin\xc4\x99 sklend\xc4\x99 ir papildo sistem\xc4\x85 vandeniu. Tuo b\xc5\xabdu yra u\xc5\xbetikrinama, kad talpykloje visuomet bus pakankamai vandens. Vandens perteklius per sifon\xc4\x85 i\xc5\xa1leid\xc5\xbeiamas \xc4\xaf kanalizacij\xc4\x85 arba drena\xc5\xbe\xc4\x85. Sifonas atskiria rezervuare esant\xc4\xaf vanden\xc4\xaf nuo vamzdyno ir neleid\xc5\xbeia patekti blogiems kvapams. Per sifon\xc4\x85 taip pat patikimai pa\xc5\xa1alinami vandens pavir\xc5\xa1iuje besikaupiantys lengvi ne\xc5\xa1varumai.\n_START_SECTION_\nLietaus vandens kaupimas\n_START_PARAGRAPH_\nGeriausias b\xc5\xabdas\xc2\xa0\xe2\x80\x93 \xc4\xafrengti lietaus vandens naudojimo sistem\xc4\x85, su po\xc5\xbeemine vandens talpykla, kuri\xc4\x85 nuolat papildys lietus. Talpyklai pripildyti tereikia nuvesti vamzd\xc4\xaf nuo lietaus, patenkan\xc4\x8dio ant pastat\xc5\xb3 stog\xc5\xb3, latako. Kai talpykla persipildo, vandens perteklius nuvedamas \xc4\xaf esam\xc4\x85 drena\xc5\xbe\xc4\x85 arba \xc4\xaf infiltracijos \xc4\xaf grunt\xc4\x85 \xc4\xafrengin\xc4\xaf. Idealiausiai lietaus vandens kaupimui ir laikymui tinka po\xc5\xbeemin\xc4\x97 polietileno talpykla, nes joje vanduo nepatiria neigiamos \xc5\xa1ilumos ir \xc5\xa1viesos \xc4\xaftakos. I\xc5\xa1tisus metus vandens temperat\xc5\xabra po\xc5\xbeemin\xc4\x97je talpykloje i\xc5\xa1lieka tarp 6 ir 8\xc2\xa0\xc2\xb0C. Tokiame \xc5\xa1altame vandenyje ir tamsoje nesivysto mikroorganizmai bei dumbliai, tod\xc4\x97l yra u\xc5\xbetikrinama stabiliai auk\xc5\xa1ta vandens kokyb\xc4\x97.'